BIZOTTSÁG HATÁROZATA
(2004. augusztus 18.)
az élő puhatestűek továbbtenyésztés, hízlalás vagy átmosás céljából, egyes harmadik országokból a Közösség vizeibe történő behozatalát engedélyező 2003/804/EK határozat I. mellékletének módosításáról
(Az értesítés a B(2004) 3128. számú dokumentummal történt)
(EGT vonatkozású szöveg)
(2004/609/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tenyésztett víziállatok és akvakultúra-termékek piaci értékesítését szabályozó állat-egészségügyi feltételekre vonatkozó, 1991. január 28-i 91/67/EGK tanácsi irányelvre (1) és különösen annak 19. cikke (1) bekezdésére,
mivel:
(1)
A 2003/804/EK határozatban (2) összeállították azon harmadik országok listáját, ahonnan élő puhatestűek, ezek ikrája, ivarsejtjei továbbtenyésztés, hízlalás, átmosás vagy emberi fogyasztás céljával történő behozatala engedélyezett a Közösségbe a tagállamok számára, illetve az ilyen szállítmányokat kötelezően kísérő bizonyítványok mintáit.
(2)
A 91/67/EGK irányelv hatályba lépése óta a tenyésztett víziállatok harmadik országból a Közösség területére történő behozatalának állat-egészségügyi követelményei nem változtak. A tagállamok voltak felelősek a harmonizált bizonyítvány kiállítási követelményeinek megállapításáig azt biztosítani, hogy a harmadik országból behozott tenyésztett víziállatokat és akvakultúra-termékeket, a 91/67/EGK irányelv 20. cikke (3) bekezdésével összhangban, legalább a Közösség termékeinek piaci értékesítésére vonatkozó feltételekkel egyenértékű feltételeknek vessék alá.
(3)
A Bizottság figyelmét felhívták arra, hogy néhány közösségbeli vállalkozás függ az egyes élő puhatestű fajok korai életszakaszban lévő egyedeihez való hozzáféréstől, azok közösségi vizekben történő továbbtenyésztése, hízlalása vagy átmosása céljából, és hogy ezeket a fajokat folyamatosan importálják. A kínálat a vonatkozó fajokból az EU tagállamokon és az Európai Szabadkereskedelmi Társulás tagjain belül korlátozott, ezért egyes harmadik országok számára ezt a kereskedelmet a közbenső időszakra engedélyezni kell, a közösségi szabályozás által előírt helyszíni vizsgálatok elvégzésétől függően. A 2003/804/EK határozat I. mellékletét ennek megfelelően kell módosítani.
(4)
Ezt az ideiglenes listát olyan országokra kell korlátozni, amelyek állatorvosi ellátását értékelték és úgy találták, hogy azok az élő állatok exportbizonyítványának aláírásakor a szükséges garanciát nyújtják, így felvehetőek a listára, a Közösség állat-egészségügyi státuszának veszélyeztetése nélkül.
(5)
Szintén helyénvaló az I. mellékletben található táblázat megjelenítésének egyszerűsítése, annak érdekében, hogy a mintabizonyítványokon feltüntetett követelmények megismétlését elkerüljük.
(6)
Az e határozatban előírt intézkedések összhangban vannak az Élelmiszerlánc és Állat-egészségügyi Állandó Bizottság álláspontjával,
ELFOGADTA EZT A HATÁROZATOT:
1. cikk
A 2003/804/EK határozat I. mellékletének szövege helyébe ezen határozat mellékletének szövege lép.
2. cikk
Ennek a határozatnak a tagállamok a címzettjei.
Kelt Brüsszelben, 2004. augusztus 18-án.